R180 vir ŉ bier in SwazilandIn Swaziland gaan ‘n 750ml bottel bier jou sowat R180 uit die sak jaag terwyl die land se tekort aan bier vir die derde agtereenvolgende week voortduur. Die Business Report berig dat die bottel bier wat aanlyn te koop aangebied word ook aflewering insluit. ŉ Bottel bier verkoop gewoonlik vir sowat R11. Die brouery het sowat drie weke gelede produksie gestaak om toerusting vir ŉ nuwe produksielyn te installeer. Castle, Black Label en die plaaslike Sibebe is van die biere wat hier gebrou word. Sharon Maziya, woordvoerder van die brouery, sê daar is tans ook ŉ verhoogde vraag na bier in Suid-Afrika en kan hulle dus ook nie invoer nie. Die tekort aan bier het voorbladnuus gemaak in Swaziland. Die Swazi News se hoofopskrif het gelees: “Sonder bier sal ons sterf!” Daar is steeds blikkies bier beskikbaar maar teen ŉ verhoogde prys. Inwoners verkies glo egter bottels aangesien daar meer bier in is en dit makliker onder mekaar gedeel kan word.